นายกรัฐมนตรี นั่ง ประธานศูนย์โควิด-19 ที่ทำเนียบมอบนโยบาย บูรณาการทุกหน่วยงานที่เกี่ยวข้องรับมือการแพร่ระบาด
นายกรัฐมนตรี นั่ง ประธานศูนย์โควิด-19 ที่ทำเนียบมอบนโยบาย บูรณาการทุกหน่วยงานที่เกี่ยวข้องรับมือการแพร่ระบาด พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงภายหลังการประชุมวาระเร่งด่วน เพื่อเตรียมมาตรการเร่งด่วนรองรับแรงงานไทยที่เดินทางกลับจากประเทศเสี่ยงต่อการติดเชื้อและแพร่ระบาดของเชื้อไวรัส COVID-19 ว่า ได้มีการตั้งศูนย์บริหารจัดการโรคโควิด-19 ที่ทำเนียบรัฐบาล โดยนายกรัฐมนตรีเป็นประธาน ซึ่งจะดูแลเรื่องนโยบาย การสั่งการไปยังหน่วยงานที่เกี่ยวข้อง เตรียมความพร้อมยกระดับหากมีสถานการณ์เพิ่มขึ้น ย้ำว่าที่ผ่านมารัฐบาลมีมาตรการดูแลมากพอสมควร จะเห็นได้จากสถิติผู้ติดเชื้ออยู่อันดับที่ 17 จาก 75 ประเทศส่วนสิ่งที่ประชาชนกังวลเรื่องแรงงานไทยผิดกฎหมายในเกาหลีใต้ขอเดินทางกลับประเทศไทย ยืนยันว่า ทุกคนต้องผ่านการคัดกรองจากประเทศต้นทาง และเมื่อเดินทางมาถึงสนามบินจะมีจุดคัดกรอง 3 ระดับ เพื่อคัดแยกผู้ที่มีไข้และผู้ที่ไม่มีไข้ ซึ่งหากพบผู้มีไข้จะถูกส่งไปพื้นที่ควบคุมโรค ทั้งนี้พื้นที่เสี่ยงสูง 2 เมือง คือแทกู และคยองซัง ซึ่งถือเป็นพื้นที่ที่มีการระบาดสูง หากเดินทางมาจาก 2 เมืองนี้จะต้องถูกควบคุมในพื้นที่ที่รัฐกำหนด 14 วัน โดยจะมีทีมแพทย์ดูแล ทั้งนี้คงไม่ใช่การเดินทางกลับในคราวเดียว แต่เป็นการทยอยกลับ ส่วนสถานที่จะจัดเป็นพื้นที่ควบคุมโรคของแรงงานไทยนั้นอยู่ในขั้นการพิจารณาหาพื้นที่ที่เหมาะสมนายกรัฐมนตรี ยังกล่าวถึงปัญหาการขาดแคลนหน้ากากอนามัย ว่าจะมีการตรวจสอบไปยังร้านค้าแหล่งที่มา เพื่อหาสาเหตุของปัญหาหน้ากากอนามัยไม่เพียงพอ ซึ่งจากข้อมูลพบว่า ปริมาณหน้ากากที่ผลิตได้ต่อวันกว่า 1 ล้านชิ้น แบ่งให้กระทรวงสาธารณสุข เพื่อนำไปแจกจ่ายให้บุคลากรทางการแพทย์ตามโรงพยาบาลต่างๆ อีกส่วนนำไปจำหน่ายในร้านค้าขององค์การเภสัช รวมแล้วประมาณ 3 แสนชิ้นต่อวัน พร้อมตั้งข้อสังเกตว่าที่เหลือประมาณ 7 แสนชิ้นต่อวันหายไปอย่างไร ต้องตรวจสอบว่าส่งไปจำหน่ายที่ใดบ้าง มีการกักตุนหรือไม่ หรือลักลอบนำส่งไปขายยังต่างประเทศ ทั้งนี้จะพยายามควบคุมราคาหน้ากากอนามัยให้อยู่ชิ้นละ 2.50 บาท พร้อมสั่งการให้คณะกรรมการส่งเสริมการลงทุน (บีโอไอ) พิจารณาถึงความเป็นไปได้ในเตรียมขยายโรงงาน หาวัตถุต้นทุน ว่าจะผลิตเองได้หรือไม่